ಸೌರವ್ ಗಂಗೂಲಿ ಬಾಲ್ಯದ ಕೋಚ್ ನಿಧನ ಬಿಸಿಸಿಐ ಅಧ್ಯಕ್ಷ, ಟೀಮ್ ಇಂಡಿಯಾ ಮಾಜಿ ಕ್ಯಾಪ್ಟನ್ ಸೌರವ್ ಗಂಗೂಲಿ ಬಾಲ್ಯದ ಕೋಚ್ ಅಶೋಕ್ ಮುಸ್ತಫಿ ನಿಧನರಾಗಿದ್ದಾರೆ. 86 ವರ್ಷದ ಮುಸ್ತಫಿ ಧೀರ್ಘ ಕಾಲದಿಂದ ಹೃದಯ ಸಂಬಂಧಿ ಕಾಯಿಲೆಯಿಂದ ಬಳಲುತ್ತಿದ್ದರು. ಕಳೆದ ಏಪ್ರಿಲ್ನಿಂದ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದರು. ಗುರುವಾರ ಬೆಳಗ್ಗೆ ಹೃದಯಾಘಾತದಿಂದ ಮೃತಪಟ್ಟಿದ್ದಾರೆ ಎಂದು ಅಶೋಕ್ ಕುಟುಂಬಸ್ಥರು ತಿಳಿಸಿದ್ದಾರೆ. ಅಶೋಕ್ ಮಗಳ ಜೊತೆ ಲಂಡನ್ನಲ್ಲಿ ವಾಸವಿದ್ದರು. ಅಶೋಕ್, ಬೆಂಗಾಲ್ನ ಪ್ರತಿಷ್ಠಿತ ದುಖಿರಾಮ್ ಕ್ರಿಕೆಟ್ ಕೋಚಿಂಗ್ ಸೆಂಟರ್ನ ಪ್ರಮುಖ ಕೋಚ್ ಆಗಿ ಕಾರ್ಯನಿರ್ವಹಿಸಿದ್ದರು. ಗಂಗೂಲಿ ಸೇರಿದಂತೆ ಅಶೋಕ್ ಬಳಿ ಕೋಚಿಂಗ್ ಪಡೆದ 12ಕ್ಕೂ ಹೆಚ್ಚು ಕ್ರಿಕೆಟರ್ಸ್ ಬೆಂಗಾಲ್ ರಣಜಿ ತಂಡಕ್ಕೆ ಆಡಿದ್ದಾರೆ. ಗಂಗೂಲಿ ಬಾಲ್ಯದಲ್ಲಿ ಅಶೋಕ್ರಿಂದ ಕ್ರಿಕೆಟ್ ಪಾಠ ಕಲಿತಿದ್ದರು. ಕಳೆದ ಜೂನ್ನಲ್ಲಿ ತಮ್ಮ ಮೊದಲ ಕ್ರಿಕೆಟ್ ಗುರುವಿನ ಅನಾರೋಗ್ಯದ ವಿಷಯ ತಿಳಿದು , ಗಂಗೂಲಿ ತಮ್ಮ ಸ್ನೇಹಿತ ಸಂಜಯ್ ದಾಸ್ ಜೊತೆಗೂಡಿ ಹೆಚ್ಚಿನ ಚಿಕಿತ್ಸೆಗೆ ವ್ಯವಸ್ಥೆ ಮಾಡಿದ್ದರು.